

**Ο Πρόεδρος του ΚΟΑ τίμησε τον Νικόλα Αντωνίου για τις επιτυχίες του**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, ο Αντιπρόεδρος του Οργανισμού Κωστάκης Κουκκουλής και τα μέλη του ΔΣ ΚΟΑ Ανδρόνικος Ανδρονίκου, Ανδρέας Μυλωνάς, Κάλλη Χατζηιωσήφ και Έλενα Παπακώστα υποδέχτηκαν τον Νικόλα Αντωνίου και τον προπονητή του Σταύρο Μιχαηλίδη στα γραφεία του ΚΟΑ, την Τρίτη 20 Σεπτεμβρίου.

Ο Κύπριος πρωταθλητής κατέκτησε το αργυρό μετάλλιο στα 50μ. ελεύθερο και το χάλκινο μετάλλιο στα 100μ. ελεύθερο στο Παγκόσμιο Πρωτάθλημα Νέων που έγινε στο Περού στις αρχές του μήνα, ενώ τον Ιούλιο είχε πανηγυρίσει το χάλκινο μετάλλιο στα 100 μ. ελεύθερο στο Πανευρωπαϊκό Πρωτάθλημα Νέων. Ο ΚΟΑ τον υποδέχτηκε στα γραφεία του, μαζί με τον προπονητή του Σταύρο Μιχαηλίδη, παλιό πρωταθλητή στην κολύμβηση, για να τους συγχαρεί για τις τεράστιες διακρίσεις τους.

Ο Πρόεδρος του ΚΟΑ τόνισε στον Νικόλα Αντωνίου ότι ο Οργανισμός είναι υπερήφανος που τον στηρίζει έμπρακτα μέσα από τους σχεδιασμούς του όλα αυτά τα χρόνια και τον διαβεβαίωσε πως θα συνεχίσει να τον στηρίζει με κάθε δυνατό τρόπο, ώστε να μπορεί απερίσπαστος να επικεντρώνεται στην προετοιμασία και τους αγώνες του. «Με πολύ μεγάλη χαρά υποδεχτήκαμε σήμερα τον πρωταθλητή μας Νικόλα Αντωνίου και τον προπονητή του Σταύρο Μιχαηλίδη για να τον συγχαρούμε για τις πολύ μεγάλες επιτυχίες του, αλλά και να τον ευχαριστήσουμε που μας έδωσε τόσο μεγάλη χαρά. Ο Νικόλας είναι δικό μας παιδί κυριολεκτικά, αφού τον έχουμε μεγαλώσει, ανήκει στους σχεδιασμούς μας, όπως και ο προπονητής του, και γι’ αυτό νιώθουμε πολύ μεγάλη περηφάνια για τις διακρίσεις του. Θα συνεχίσουμε να είμαστε κοντά του ανελλιπώς, θέλουμε αυτό το μεγάλο ταλέντο που έχει βγάλει η Κύπρος μας να συνεχίσει ν’ ανοίγει τα φτερά του», δήλωσε ο Ανδρέας Μιχαηλίδης.

Ο Νικόλας Αντωνίου ευχαρίστησε τον ΚΟΑ για τη στήριξη που του παρέχει από την αρχή της καριέρας του: «Ήρθαμε εδώ για να πανηγυρίσουμε μαζί τα τρία μετάλλια που πήρα, γιατί η προσπάθεια ήταν ομαδική, και να ευχαριστήσουμε τον ΚΟΑ για τη βοήθεια που μας παρέχει, αφού ήταν δίπλα μου από την αρχή». Ο προπονητής του Σταύρος Μιχαηλίδης είπε: «Ένα μεγάλο ευχαριστώ στον Πρόεδρο και το ΔΣ του ΚΟΑ. Ήρθαμε εδώ, γιατί πιστεύουμε ότι μαζί τα κερδίσαμε τα μετάλλια. Νιώθουμε ότι είμαστε μεταξύ φίλων. Είμαστε μόλις δύο χρόνια μακριά από τους Ολυμπιακούς Αγώνες στο Παρίσι και θέλουμε σε δύο χρόνια να είμαστε πάλι εδώ για να δεχόμαστε τα συγχαρητήρια του Οργανισμού».